Andrius Kubilius

Andrius Kubilius (g. 1956 m. gruodžio 8 d. Vilniuje) – Lietuvos politikas, Europos Komisijos narys, buvęs ministras pirmininkas, Seimo narys, ilgametis Tėvynės Sąjungos – Lietuvos krikščionių demokratų partijos pirmininkas.

 Biografija 

1963–1974 m. mokėsi Vilniaus 22-ojoje vidurinėje mokykloje.

1974–1979 m. mokėsi Vilniaus valstybinio universiteto Fizikos fakultete, įgijo fiziko specialybę. 1981–1984 m. studijavo Vilniaus valstybinio universiteto aspirantūroje. 1984–1990 m. tame pačiame universitete dirbo laborantu, inžinieriumi, moksliniu bendradarbiu.

1988 m. ėmė dalyvauti Lietuvos Persitvarkymo Sąjūdžio veikloje. 1990–1992 m. buvo Sąjūdžio atsakingasis sekretorius.

Nuo 1993 m. Tėvynės Sąjungos narys (nuo pat įkūrimo).

Andrius Kubilius į Seimą buvo pakartotinai išrinktas per visus rinkimus nuo 1992 metų: į 1992-1996 m., 1996-2000 m., 2000-2004 m., 2004-2008 m., 2008-2012 m., 2012–2016 m. ir 2016-2020 m. kadencijų Seimus.

1992 metais išrinktas pagal Sąjūdžio koalicijos sąrašą, dirbo opozicijoje. 1996 metais Tėvynės Sąjungos (Lietuvos konservatorių) ir Krikščionių demokratų partijoms laimėjus rinkimus, dirbo valdančiojoje daugumoje. 1996–1999 m. buvo Seimo Pirmininko pirmasis pavaduotojas.

Nuo 2000 m. Tėvynės Sąjungos (Lietuvos konservatorių) pirmininko pirmasis pavaduotojas.

1999 m. lapkričio 3 d. – 2000 m. lapkričio 9 d. – ministras pirmininkas X Vyriausybėje (juo tapo atsistatydinus Gediminio Vagnoriaus, o neilgai trukus ir Rolando Pakso Vyriausybei).

Nuo 2003 m. gegužės 24 d. iki 2015 m. Tėvynės Sąjungos (Lietuvos konservatorių) pirmininkas.

2005 m. sausio 20 d. – 2006 m. spalio 9 d. – opozicijos lyderis. Nuo 2006 m. spalio 10 d. – Seimo Pirmininko pavaduotojas. Kritikavo vyriausybės darbą švietimo, finansų valdymo, kovos su korupcija ir kitose srityse.
Ragino iš anksto ruoštis artėjančiai ekonominei krizei.

Nuo 2008 m. gruodžio 9 d. iki 2012 m. lapkričio 22 d. vadovavo 15-ajam ministrų kabinetui.

2019 m. išrinktas į Europos Parlamentą. 2024 m. rinkimuose A. Kubilius išrinktas antrai kadencijai.Europos Parlamento rinkimų rezultatai: konservatorių pergalė, į Briuselį keliauja Gražulis

2024 m. rugsėjo 3 d. LR Seimas pritarė A. Kubiliaus kandidatūrai į Europos Komisijos narius.Seimas pritarė A. Kubiliaus kandidatūros siūlymui į Europos Komisijos narius 2024 m. rugsėjo 17 d. A. Kubiliui buvo skirtas Europos Komisijos gynybos ir kosmoso portfelis.Pristatyta nauja EK – Kubiliui skirtas gynybos ir kosmoso portfelis

 Išsilavinimas ir ankstyvoji karjera 

Andriaus Kubiliaus gyvenimo pradžia prabėgo netoli Petro ir Povilo bažnyčios, Antakalnio gatvės pradžioje esančiame sename rašytojų name. Jis lankė 22-ają vidurinę mokyklą, kurioje buvo sustiprinta literatūros klasė. Mėgo rašyti eilėraščius.

Dar vienuoliktoje klasėje manė rinktis studijuoti literatūrą, tačiau tėvas jį perkalbėjo stoti į fiziką. Jo tėvas, garsus literatūrologas, tuo metu jam sakė: „Pasižiūrėk į mane, literatūra toks ideologinis dalykas… Jei parašysi taip, kaip manai, – gausi lupti, o jeigu rašysi pagal tą kurpalį, bus visai neįdomu.“. Vieną dieną tėvas iš Mokslų Akademijos bibliotekos jam parnešė į rusų kalbą verstą knygą apie fiziką, atomo struktūros atradėją, Nobelio premijos laureatą Ernestą Rutherfordą. Tai jį paskatino pasirinkti studijuoti fiziką.

Andrius Kubilius įstojo ir baigė fiziką Vilniaus Valstybiniame Universitete. Po studijų dar dešimt metų ten pat dirbo – studijavo aspirantūroje, dirbo laborantu, inžinieriumi, moksliniu bendradarbiu.

Andriaus Kubiliaus disertacija buvo apie amorfinius puslaidininkius, darbo rezultatus jis taip pat spausdino tarptautiniuose mokslo žurnaluose anglų kalba.

 Veikla Sąjūdyje 

Į Sąjūdžio veiklą Andrius Kubilius įsijungė 1988 metais.

Pirma jo politinė akcija buvo sukviesti į mitingą. Tai jis darė su savo kolega iš Sąjūdžio. Tuo metu reikėjo saugotis milicijos. Jis prisimena: „Ant krūtinės – didelėm raidėm kvietimas į mitingą, o ant nugaros – Gorbačiovo portretas. Kad milicija neluptų“. Tais pačiais 1988 metais Andrius Kubilius jau retai pasirodydavo savo darbe VVU, nes buvo labai įsijungęs į Sąjūdžio veiklą, tačiau vadovybė tai toleravo.

1990–1992 metais Andrius Kubilius buvo Sąjūdžio atsakinguoju sekretoriumi.

 Šeima, pomėgiai, visuomeninė veikla 

Žmona – Rasa Kubilienė, Lietuvos nacionalinio simfoninio orkestro smuikininkė, M. Rostropovičiaus labdaros ir paramos fondo valdybos pirmininkė.  (MRLPF inf.) Turi du sūnus: Andrių ir Vytautą. Taip pat turi tris anūkus: Elzę, Vytį ir Gabiją.

Andrius Kubilius yra išleidęs knygą „Kodėl krepšinis Lietuvoje gražesnis už politiką“. (ISBN 9955-601-26-40)

Andrius Kubilius yra žygių dviračiais ir valtimis entuziastas.Kubilius skelbiasi gyvenąs „Lietuvos valstijoje“. Alfa.lt. Nuoroda tikrinta 2023-12-18.

 Apdovanojimai 
 2015 m. Vytauto Didžiojo ordino Komandoro didysis kryžius 

 Išnašos 

 Nuorodos 

 Asmeninis Andriaus Kubiliaus tinklaraštis ;
 Trumpa A. Kubiliaus biografija (LRS tinklalapyje);
 Interviu Euronews kanalui apie vyriausybės energetikos politiką (2008 gruodžio 4 d.) ;
 2008 m. Lietuvos Respublikos Seimo rinkimaiLietuvos Respublikos Seimo rinkimai – Tėvynės sąjunga – Lietuvos krikščionys demokratai – Iškelti kandidatai .

|-

|-

Kategorija:Lietuvos ministrai pirmininkai
Kategorija:Seimo nariai
Kategorija:Vytauto Didžiojo ordino kavalieriai
Kategorija:Europos Parlamento nariai (Lietuva)